ปัจจัยความเสี่ยง

ความเสี่ยงจากภาวะเศรษฐกิจ

จากความผันผวนของภาวะเศรษฐกิจโดยรวมของโลกและของภูมิภาคส่งผลต่อโดยตรงการขยายตัวของเศรษฐกิจในประเทศที่ยังคงมีแนวโน้มชะลอตัวต่อไปซึ่งอาจจะส่งผลต่อปริมาณความต้องการใช้รถยนต์ภายในประเทศ
และความสามารถในการชำระหนี้ของลูกหนี้ของบริษัท

ทั้งนี้บริษัท พยายามระมัดระวังในการคัดเลือกลูกค้าโดยใช้ระบบ Sponsoring
ซึ่งระบบการอนุมัติดังกล่าว กลุ่มผู้สนับสนุน (Sponsor)
ประกอบด้วยผู้บริหารระดับผู้อำนวยการฝ่ายต่างๆ
โดยเจ้าหน้าที่ฝ่ายการตลาดจะทำหน้าที่เสนอรายงานแก่ผู้สนับสนุน 1 ท่าน
เพื่อรับรองความถูกต้องจากนั้นผู้สนับสนุนดังกล่าวจะส่งรายงานที่รับรองความถูกต้องแล้วไปยังผู้สนับสนุนอีก
2 ท่าน ซึ่งมีอำนาจอนุมัติการให้เช่าทรัพย์สินตามระดับอำนาจอนุมัติที่ได้กำหนดไว้
เพื่อกลั่นกรองอีกระดับหนึ่งเนื่องจากผู้สนับสนุนระดับถัดมาจะมีมุมมองและแนวคิดที่กว้างขวางขึ้นทำให้เกิดความรอบคอบมากขึ้นซึ่งจะสะท้อนไปถึงปริมาณของลูกหนี้มีปัญหาของบริษัทฯที่มีอยู่ในระดับที่ต่ำ

บริษัทยังได้มีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ
นอกจากนี้บริษัทยังได้ให้ความสำคัญในการติดตามและศึกษาถึงความผันผวนของภาวะเศรษฐกิจโดยรวมของโลกและของภูมิภาค
สภาวะแวดล้อม แนวโน้ม และปัจจัยที่อาจส่งผลโดยตรงต่อการทำธุรกิจของบริษัท
บริษัทจึงได้จัดตั้งหน่วยงานพัฒนาธุรกิจเพื่อศึกษา
ในเรื่องต่างๆเพื่อใช้ประกอบการตัดสินใจให้ทันท่วงที สำหรับผลกระทบที่อาจมีขึ้นต่อบริษัท

ความเสี่ยงจากอัตราดอกเบี้ย

  เนื่องจากบริษัทมีการกำหนดค่าเช่าในอัตราคงที่ตลอดอายุของสัญญา ทำให้มีรายได้ที่แน่นอน
  ในขณะที่ต้นทุนเงินกู้ยืมของบริษัทส่วนหนึ่งขึ้นอยู่กับอัตราดอกเบี้ยในท้องตลาด
  อาจส่งผลกระทบโดยตรงต่อต้นทุนและผลกำไรของบริษัท
  ดังนั้นบริษัทจึงต้องบริหารความเสี่ยงเรื่องอัตราดอกเบี้ยให้สอดคล้องใน 2 ด้านคือ
  ด้านระยะเวลา ( Duration Gap) และด้านอัตราดอกเบี้ย ( Interest Rate Gap)
  โดยให้มีระยะเวลาสอดคล้องกับอายุของสินทรัพย์ที่ให้เช่า
  และให้มีส่วนต่างของอัตราดอกเบี้ยอยู่ในระดับที่มีกำไรและมีความสม่ำเสมอ

  ทั้งนี้บริษัทได้มีการลดความเสี่ยงโดยพยายามจัดหาแหล่งเงินกู้ที่มีระยะเวลาสอดคล้องกับสินทรัพย์ที่ให้ลิสซิ่ง
  และมีอัตราดอกเบี้ยคงที่ เพื่อลดความเสี่ยงดังกล่าว ซึ่งจะเห็นได้จากยอดคงเหลือของเงินกู้ยืม ณ
  วันที่ 30 กันยายน 2544 บริษัทมีเงินกู้ยืมทั้งสิ้นจำนวน 1,152.87 ล้านบาท
  แบ่งเป็นเงินกู้ยืมระยะสั้นอายุไม่เกิน 1 ปี เป็นจำนวน 402.87 ล้านบาท
  (คิดเป็นอัตราร้อยละ34.94 ของเงินกู้ยืม )
  ซึ่งเงินกู้ยืมระยะสั้นทั้งหมดนี้เป็นเงินกู้ประเภทมีระยะเวลาและอัตราดอกเบี้ยคงที่ตามช่วงเวลา
  โดยอายุของเงินกู้ระยะสั้นนี้จะสอดคล้องกับอายุของสินทรัพย์ให้เช่าที่มีอายุสัญญาเช่าเหลืออยู่ไม่เกิน
  1 ปี นอกจากนี้บริษัทมีหุ้นกู้ที่ออกในปี 2543 จำนวน 750 ล้านบาท (คิดเป็นอัตราร้อยละ 65.06
  ของเงินกู้ยืม) แบ่งเป็น หุ้นกู้อายุ 3 ปี ครบกำหนดไถ่ถอนวันที่ 7 กันยายน 2546
  อัตราดอกเบี้ยคงที่ จำนวน 400 ล้านบาท และหุ้นกู้อายุ 2 ปี ครบกำหนดไถ่ถอนวันที่ 13
  ธันวาคม 2544 อัตราดอกเบี้ยคงที่ จำนวน 350 ล้านบาท
  การที่บริษัทได้ทำการออกหุ้นกู้นั้นบริษัทมีวัตถุประสงค์เพื่อที่จะให้ระยะเวลาของเงินกู้ยืมมีความสอดคล้องกับอายุสินทรัพย์ที่บริษัทให้เช่าทรัพย์สิน
  ทั้งยังทำให้ต้นทุนการกู้ยืมของบริษัทเป็นอัตราดอกเบี้ยคงที่
  ซึ่งจะเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด
  สำหรับหุ้นกู้อายุ 2 ปี ที่จะครบกำหนดไถ่ถอนในวันที่ 13 ธันวาคม 2544 จำนวน 350
  ล้านบาทนั้น เมื่อวันที่ 6 ธันวาคม 2544 บริษัทได้ทำการออกหุ้นกู้อายุ 3 ปี ครบกำหนดในวันที่ 6
  ธันวาคม 2546 อัตราดอกเบี้ยคงที่ จำนวน 400 ล้านบาท ซึ่งการออกหุ้นกู้ในครั้งนี้
  บริษัทมีวัตถุประสงค์เพื่อเตรียมนำเงินมาชำระคืนหุ้นกู้ที่ถึงกำหนดชำระในวันที่ 13 ธันวาคม 2544
  จำนวน 350 ล้านบาท

ความเสี่ยงด้านการตลาดและการแข่งขัน

ในช่วงที่ผ่านมามีผู้ประกอบการธุรกิจลีสซิ่ง, และเช่าซื้อ เกิดขึ้นในตลาดจำนวนมาก
ทั้งที่เป็นกิจการที่มีผู้ถือหุ้นเป็นสถาบันการเงิน และกิจการที่เป็นธุรกิจด้านบริการของผู้ผลิตรถยนต์
ที่มีเงินทุนจำนวนมากจากต่างประเทศและมีต้นทุนทางการเงินที่ต่ำ
ทำให้การแข่งขันในตลาดเน้นด้านราคาเพื่อเพิ่มปริมาณยอดขายรถเป็นหลัก

อย่างไรก็ตามบริษัทฯ ก็มีการเลือกกลุ่มลูกค้าเป้าหมายที่ชัดเจนและมีศักยภาพในชำระค่าเช่า
เช่นธุรกิจที่ต้องการบริการดูแลรักษาสินทรัพย์ที่เช่า เป็นต้น
นอกจากนี้บริษัทยังได้นำระบบคอมพิวเตอร์ที่ทันสมัยและมีประสิทธิภาพมาใช้ในการบริหารงาน
เพื่อก่อให้เกิดประสิทธิภาพในการจัดการ และติดตามการให้บริการได้อย่างใกล้ชิดและทั่วถึง

ความเสี่ยงด้านการบริหารมูลค่าซาก

เนื่องจากธุรกิจลีสซิ่ง แบบการเช่าดำเนินงาน
ต้องทำการบริหารสินทรัพย์ที่เหลือภายหลังจากที่หมดสัญญากับผู้เช่าแล้ว
ดังนั้นคุณภาพของสินทรัพย์ที่เหลือหลังจากหมดสัญญา
หากขายทอดตลาดไปแล้วก็จะส่งผลต่อผลการดำเนินงานของบริษัทโดยตรง
ทั้งนี้บริษัทก็มีประสบการณ์ในการบริหารที่ยาวนาน และมีความชำนาญในธุรกิจเป็นอย่างดี
ทำให้สามารถบริหารมูลค่าซากได้อย่างมีประสิทธิภาพ
โดยจะเห็นได้จากการที่บริษัทมีกำไรจากการจำหน่ายทรัพย์สินสำหรับ ปี 2543 และปี2544
เป็นจำนวน 29.74 ล้านบาท และ 37.49 ล้านบาท ตามลำดับ

ความเสี่ยงในการพึ่งพาผู้ถือหุ้นรายใหญ่

เนื่องจากบริษัทได้ให้เช่าทรัพย์สินกับธนาคารกสิกรไทยจำกัด(มหาชน)
ซึ่งเป็นผู้ถือหุ้นบริษัทอยู่16.45% โดยมีทรัพย์สินให้เช่าตามสัญญาเช่าดำเนินงาน-สุทธิ ณ วันที่ 30
กันยายน 2543 และ 2544 เป็นจำนวน 412.78 ล้านบาท และ 443.13 ล้านบาท
หรือคิดเป็นอัตราร้อยละ 34.80 และ 27.89 ของทรัพย์สินให้เช่าตามสัญญาเช่าดำเนินงาน- สุทธิ
ตามลำดับ และได้มีเงินกู้ยืมระยะสั้น ณ วันที่ 30 กันยายน 2543 และ 2544 เป็นจำนวน 165.01
ล้านบาท และ 88.87 ล้านบาท หรือคิดเป็นอัตราร้อยละ 18.03 และ 7.71 ของเงินกู้ยืมทั้งสิ้น

จะเห็นว่าสัดส่วนของลูกค้าและเงินกู้ยืมของบริษัทผู้ถือหุ้นรายใหญ่มีแนวโน้มที่ลดลง
เป็นผลเนื่องมาจากบริษัทได้มีการกระจายการให้เช่าทรัพย์สินไปสู่กลุ่มลูกค้ารายอื่นนอกเหนือจากบริษัทผู้ถือหุ้นรายใหญ่
และได้ทำการกู้ยืมกับสถาบันการเงินอื่น
รวมทั้งการที่บริษัทได้มีการออกหุ้นกู้ซึ่งจะเป็นแหล่งเงินกู้ใหม่อีกทางเลือกหนึ่งของบริษัท
ซึ่งจะเป็นการลดความเสี่ยงในเรื่องดังกล่าว